stanford-oval/wikipedia huggingface dataset:
טומיריס
היסטוריה > מלחמה עם פרס

במטרה להשתלט על הממלכה של טומיריס דרך נישואין, כורש ביקש את ידה, אך היא הבינה את המניעים שלו וסרבה לו. בעקבות הדחייה כורש החליט לפלוש למסאגטה, והחל לבנות גשר על נהר הארקסס כדי לחצות אותו עם הצבא שלו ולתקוף את מסאגטה.
טומיריס יעצה לו להסתפק בממלכה שלו ולסגת, ובנוסף אמרה שאם יחליט בכל זאת להילחם בהם, הוא יכול לבחור אם לעשות זאת בצד שלה של הנהר או בצד שלו.
כורש התעלם מעצתה של טומיריס. הוא התייעץ עם יועציו והחליט להמשיך ולהילחם במסאגטים. מרביתם אמרו לו לבחור להילחם בצד שלו, כך יהיה לו יתרון על המסאגטים. לעומת זאת, קרויסוס ייעץ לו ההפך שכן אם הוא יפסיד בקרב על אדמתו שלו הוא יאבד אותה ואת שלטונו לכן עדיף להילחם בשטחיה של טומיריס. בכל מקרה, הוא הוסיף, מביש לתת לאישה לפלוש לו לטריטוריה. קרויסוס הציע לכורש לנצח בעזרת תכסיס, וזה אכן מה שהוא עשה. הוא חצה את הנהר, הכין בשרים וכוסות מלאות ביין, כאילו ערך משתה באוהלי הצבא, והשאיר במחנה שלו מעט אנשים שלא ייחס להם חשיבות. המסאגטים, בפיקודו של בנה של טומיריס, ספרגפיסס (Spargapises), הגיעו למחנה, שחטו את אלה שהיו בו, וחגגו את ניצחונם באכילת הבשר ושתיית היין. אך מכיוון שלא היו מורגלים ליין (בדומה לשבטים נוודים אחרים באותה תקופה, הם שתו בעיקר קומיס), השתכרו והובסו ונטבחו בקלות על ידי כורש שחזר למחנה. שליש מהצבא המסאגטי הושמד. ספרגפיסס נתפס על ידי כורש.
לאחר שנודע לטומיריס על שאירע לספרגפיסס, היא שלחה לכורש הודעה זועמת שבה דרשה שיחזיר לה את בנה ויעזוב את מסאגטה. היא נשבעה בשמש, האל של המסאגטים, שאם הוא לא יעשה זאת וימשיך להיות צמא לדם, היא "תיתן לו דם".
כורש התעלם מהדרישות והאיומים. ספרגיפסס, כשהתפכח והבין מה קרה, התחנן בפני כורש לשחרר אותו, ולאחר שכורש נענה להפצרותיו, הוא התאבד.
היסטוריה > מותו של כורש

טומיריס עצמה הובילה את צבא המסאגטים למלחמה, הביסה את הפרסים והשמידה את רוב צבאם. כורש נהרג בקרב, וטומיריס מצאה את גופתו, כרתה את ראשו ודחפה אותו למכל מלא בדם תוך שהיא קוראת לכורש: "שתה את מנת הדם שחפצת בה!"
על פי מקורות בבליים, כורש מת ב-530 לפנה"ס.
מורשת

טומיריס הפכה לפופולרית באמנות ובספרות האירופית בתקופת הרנסאנס. קבלת ראשו של כורש על ידי טומיריס, או הכנסתו לתוך המכל המלא בדם, היו נושאים נפוצים באומנות. טומיריס ייצגה, ביחד עם נשים אחרות, דוגמה לנשים שגברו על גברים בדרכים שונות. בין האמנים שציירו ופיסלו את טומיריס היו: פטר רובנס, אלגריני, לוקה פרארי, מתיה פרטי והפסל Severo Calzetta da Ravenna.
במחזה המוקדם ביותר של שייקספיר, "המלך הנרי השישי" (חלק א'), הרוזנת מאוברן, בעודה ממתינה לבואו של לורד טלבוט, מזכירה את טומיריס (מערכה ב').
בשנת 1707 הועלתה לראשונה בלונדון האופרה טומיריס, מלכת סקיתיה (אנ').
השם "טומיריס" אומץ גם בטקסונומיה הזואולוגית, עבור הסוג Tomyris של עשים, וכן הסוג Tamyris בפרפרים.
590 Tomyris הוא השם שניתן לאחד האסטרואידים.
קזחסטן אימצה את טומיריס כגיבורה הלאומית שלה ומנפיקה מטבעות לכבודה.
בתרבות מודרנית

Toʻmarisning Koʻzlari (העיניים של טומיריס) הוא ספר שירים וסיפורים משנת 1984 מאת הסופר האוזבקי חורשיד דאברון.
Toʻmarisning Aytgani (אמרותיה של טומיריס) הוא ספר שירה משנת 1996 מאת המשוררת האוזבקית חלימה חודויברדייבה.
אולפן הסרטים הקזחסטני "Kazakhfilm" הוציא את הסרט Томирис (טומיריס (סרט)) בסוף 2019.
טומיריס מובילה את הסקיתים במשחק הווידאו Civilization VI.
ללהקת ההבי מטאל A Sound of Thunder שיר בשם "טומיריס", המבוסס על הדמות ההיסטורית, המופיע באלבומם השישי It Was Metal שיצא ב-2018.
לקריאה נוספת

Herodotus (1920). vol.1. תורגם ע"י A. D. Godley.
Rollinger, Robert (2003). "HERODOTUS iv. CYRUS ACCORDING TO HERODOTUS". Encyclopædia Iranica, online edition.
Schmitt, Rüdiger (2018). "MASSAGETAE". Encyclopædia Iranica, online edition.
Mayor, Adrienne (2017). "AMAZONS IN THE IRANIAN WORLD". Encyclopædia Iranica, online edition.
Gera, Deborah Levine (1997). Warrior Women: The Anonymous Tractatus De Mulieribus.
Shahbazi, A. Sh (1989). "AMORGES". Encyclopædia Iranica, online edition.
Shahbazi, A. Sh (1994). "DARIUS iii. Darius I the Great". Encyclopædia Iranica, online edition.
הערות שוליים

↑  Shahbazi 1989.
↑  Shahbazi 1994.
1 2  Schmitt 2018.
↑  Herodotus 1920, pp. 259-269.
1 2 3  Herodotus 1920, pp. 257-259.
↑  Rollinger 2003.
↑  Herodotus 1920, pp. 259-261.
↑  Herodotus 1920, pp. 261-267.
1 2  Mayor 2017.
1 2 3  Herodotus 1920, pp. 267-269.
↑  Head of Cyrus Brought to Queen Tomyris, Museum of Fine Arts Boston
↑  attrib. to Francesco Allegrini / Tomyris and Cyrus / 17th century, The AMICA Library
↑  Tomyris mit dem Haupt des Cyrus (Kopie nach) by Luca Ferrari, USEUM
↑  Queen Tomyris Receiving the Head of Cyrus, King of Persia by PRETI, Mattia, Web Gallery of Art
↑  Queen Tomyris with the Head of Cyrus, The Frick Collection
↑  Henry VI, Part I, Act II, Scene 3, Open Source Shakespeare
↑  Peter Anthony Motteux, John Christopher Pepusch, Thomyris, queen of Scythia. An opera, London: J. Tonson, 1707
↑  Butterflies and Moths of the World - Butterflies and Moths of the World - Tomyris, Data Portal - The Natural History Museum
↑  Butterflies and Moths of the World - Butterflies and Moths of the World - Tamyris, Data Portal - The Natural History Museum
↑  590 Tomyris, Small-Body Database Lookup, JPL’s Solar System Dynamics
↑  Xurshid Davron | Oʻzbek shoiri, dramaturgi, tarixchi, yozuvchisi va tarjimoni, O‘zbekiston Respublikasi
Fanlar akademiyasi (באוזבקית)
↑  Xudoyberdiyeva Halima | Jurnalist, Hamza nomidagi, O‘zbekiston Respublikasi
Fanlar akademiyasi (באוזבקית)
↑  Tomiris (Kazakhstan), Golden Globes
↑  Civilization VI: Tomyris Leads Scythia, Civilization® VI – The Official Site
↑  Tomyris by A Sound of Thunder, A Sound of Thunder
| --- | --- |
בקרת זהויות :  PLWABN: 9810662896905606  GND: 131724576  ULAN: 500355353  VIAF: 309816464   WorldCat (עם VIAF): 309816464 
"טומיריס מקבלת את ראשו של כורש". מאת מתיה פריטי (1670-1672).
המלכה טומיריס וראשו של כורש, מאת מתיה פריטי.
משחק מכור

ערך זה עוסק בתוכנית טלוויזיה ישראלית. אם התכוונתם למשמעות אחרת, ראו .
| --- | --- |

לוגו "משחק מכור"
 סוגה:  סאטירה, בידור, קומדיה
 יוצרים:  ליאור שליין, אבי כהן, גידי יהושע
 כותבים:  ליאור שליין, גידי יהושע, ארז בן ארי, לירון תאני, אבי אטינגר, ערן פורת, אריק זילברמן, ענת בוטבול-כהן, אור ישראלי, שחר סגל, יונתן ברק, עמית בחובר, עופר קניספל, אסף גפן, אסף יצחקי, שחר סגל, אביה אברהם
 בימוי:  בובי לקס
 שחקנים:  עינב גלילי, ליאור שליין, גיל ריבה, רשף לוי, גורי אלפי
 ארץ מקור:  ישראל
 מספר עונות:  4
 מספר פרקים:  62
 הפקה
 חברת הפקה:  מעגלות
 בעלי תפקידים נוספים:  אבי כהן (עורך), ליאת אשורי (מלבישה ראשית)
 אורך פרק:  כ-40 דקות
 שידור
 רשת שידור:  ערוץ 2 (רשת)  HOT V.O.D
 תקופת שידור מקורית:  2 ביולי 2004 – 3 באפריל 2006
 קישורים חיצוניים
 דף התוכנית ב-IMDb
"משחק מכור" היא תוכנית טלוויזיה ישראלית, המשתייכת לז'אנר תוכניות הבידור והסאטירה. התוכנית עלתה לאוויר ב-2 ביולי 2004, בערוץ 2, ושודרה במשך ארבע עונות מלאות על ידי הזכיינית רשת. בנוסף לשידורה בערוץ השני, התוכנית ניתנת להזמנה בשירות ה-VOD של חברת הכבלים HOT וגם באתר רשת13.
ביולי 2006 עלתה מתכונת מיוחדת של התוכנית בשם "רצועת הביטחון".
מידע כללי

"משחק מכור" היא תוכנית בידור וסאטירה שבועית. יוצרי התוכנית, ליאור שליין, גידי יהושע ו"חברת תוכן", החליטו להעביר את מהלך התוכנית, שיחות הומוריסטיות על המתרחש בשבוע החולף, בצורה של שעשועון תחרותי, שבו משתתפי התוכנית המתחלקים לשתי קבוצות המתחרות על נקודות פיקטיביות. הנקודות ניתנות בכל שלב לקבוצה עם התשובות הטובות והמצחיקות ביותר.
מידע כללי > פינות בתוכנית

שיר מיוחד (עונות 3–4): שלב הפתיחה בו ארבעת המשתתפים יוצרים שיר סאטירי על מקרה בולט בשבוע החולף. כל משתתף מרכיב בית.
מה הקטע? (עונות 2–4): שלב בו מוקרן למשתתפים קטע וידאו ביזארי למדי, אליו מתייחסים המשתתפים בהומוריסטיות, לרוב בקישור לאירוע או דמות אקטואליים.
משחק מיוחד (עונות 1–4): שלב בו המשתתפים משחקים במעין משחק תפקידים, הצגה הומוריסטית או מונולוג.
אלף בית (עונות 1–4): חלק בו עונים המשתתפים על שאלה אקטואלית (או פחות אקטואלית) בתשובה המתחילה באות מסוימת.
יש לך בעיה עם זה? (עונה 4): קטע בו המשתתפים מתייחסים בצורה הומוריסטית לקטע בו מתלונן צופה בתוכנית על הרגל מסוים.
נכון או לא? (עונות 2–4, בעונה הראשונה תחת השם "אמת או שקר"): שלב בו עונים המשתתפים לגבי קטע, אמיתי או פיקטיבי, המתייחס לאקטואליה בישראל ומחוצה לה.
ישר בפנים  (עונות 3–4): פינה בה פונה אורח, איש מוכר לציבור, לתמונתו של אדם מוכר לו חפץ לומר משהו חשוב.
העונש (עונות 1–4): השלב הסופי בו מוכרזים ה"מנצחים" וה"מפסידים", ובו ניתן עונש משעשע למפסידים.
קטעים שהורדו במהלך העונות
כותרת מושחרת (עונות 1–2): שלב בו נותנים למשתתפים את המילה הראשונה והאחרונה מכותרת של כתבה בעיתון.
מאחוריך! (עונות 1–2): שלב בו המשתתפים יושבים מלפני המסכים כאשר גבם מופנה אליהם, ומוקרנת מאחוריהם תמונה של חפץ כלשהו, שעליהם לזהותו על ידי רמזים.
מידע כללי > ביקורות ונתוני רייטינג

ביקורת רבה הופנתה כלפי התוכנית, שבתחילה לא הצליחה להתרומם בטבלאות הרייטינג בישראל, מצד מבקרי הטלוויזיה והציבור הרחב. חלק טענו ועדיין טוענים שהתוכנית אינה מתאימה לשידורי טלוויזיה, אלא משתייכת יותר לעולם הרדיו. טענה זו לרוב מבוססת על הדמיון הקרוב בין "משחק מכור" לתוכנית הרדיו "יתוש בראש", ועל העובדה שרוב המשתתפים בתוכנית עבדו ועוד עובדים בתחנות הרדיו השונות. כמו כן הופנתה אצבע מאשימה כלפי אופן הצגת התוכנית ובעיקר על כך שיוצריה אינם מנסים להסתיר את העובדה שהיא כתובה לחלוטין, ללא שמץ של אלתור.
ולמרות כל אלה, הצליחה התוכנית במשך הזמן לכבוש את טבלאות הרייטינג (בשנת 2005, לא היה שבוע שבו לא הופיעה התוכנית באחד משלושת המקומות הראשונים בטבלאות, בשבועות בהם שודרה) ואת אהדת הציבור הרחב. התוכנית גיבשה לעצמה קהל מעריצים גדול, זאת ניתן לראות לפי כמות הפורומים באינטרנט המוקדשים לה ולפי כמות האנשים הבאים לשמש כקהל לתוכנית. התוכנית קיבלה הרבה ביקורות טובות, בעיקר בעונתה השנייה, מצד מבקרי הטלוויזיה. הם תיארו אותה כתוכנית שנונה, מצחיקה ומתאימה לקהל מבוגר ואינטליגנטי. עוד הערכה ניתנת למשתתפים בתוכנית, הכותבים לעצמם חלק מהבדיחות המופיעות בזמן השידור.
מידע כללי > העונה האחרונה

בשבועות האחרונים של צילומי העונה הרביעית עברה התוכנית מספר אירועים; הראשונה הייתה בפברואר 2006, כשרון לוינטל (יו"ר "שינוי"), שהגיע להתארח בפינה "ישר בפנים", דרש מההפקה לא לשדר את הקטע בו הוא מצולם. למרות שלא שידרו אותו, העלתה ההפקה את הקטע לאתר האינטרנט של התוכנית. במרץ שידרה התוכנית את ספיישל בחירות 2006 שלה, בו התארחה עלמה זק. פרק זה זכה לשיא הרייטינג לו זכתה התוכנית – 22%, מיקום שני בטבלה השבועית לאחר "ארץ נהדרת". בתוכנית זו תסריט הצילומים דלף לרשת ממקור לא צפוי. ב-3 באפריל 2006 שודר פרק הסיום של העונה, וב-10 באפריל שודר סרט מיוחד העוקב אחר צילומי "משחק מכור" – "משחק מלוכלך". ב-14 במאי שודר פרק מיוחד ליום העצמאות, בהשתתפות אסי דיין, שוש עטרי, רועי לוי, גיל ריבה, להקת "שייגעצ" ושמעון פרס. בחודש יולי 2006 הודיע גורי אלפי על פרישה מהשתתפות קבועה בתוכנית, וכי הוא ישתתף בעונה החמישית של התוכנית, שלא יצאה לפועל, כאורח בלבד. בהמשך הודיע ליאור שליין על עזיבתו את ערוץ 2 לטובת הגשת תוכנית הלייט-נייט "הלילה עם ליאור שליין" בערוץ 10. בעקבות זאת, בנוסף על הריונה של עינב גלילי באותה תקופה, "משחק מכור" לבסוף לא שבה אל המסך.
מידע כללי > רצועת הביטחון

ב-23 ביולי 2006, בעקבות מלחמת לבנון השנייה, החלה הפקת התוכנית לשדר מהדורה מיוחדת של "משחק מכור" הנקראת "רצועת הביטחון", ששודרה באופן מיוחד לאורך שלושת ימי השידור של זכיינית השידור "רשת". עליית התוכנית היוותה חלק מגל תוכניות הסאטירה אשר עלו לאוויר באופן מיוחד בעקבות האירועים, ביניהן "מועדון לילה" ו"ארץ נהדרת" של "שידורי קשת". את התוכניות הנחו עינב גלילי וליאור שליין, בעוד גורי אלפי, שכבר הודיע לפני-כן על פרישתו מהתוכנית, השתתף בקטעים השונים, לעיתים כאורח ולעיתים כפאנליסט. שאר האורחים בתוכנית, בניגוד למתכונת הרגילה של "משחק מכור", לא השתתפו בדמות עצמם (כלומר כפאנילסטים), אלא שיחקו דמויות שונות, וניהלו שיחות הומוריסטיות עם צמד המנחים. "רצועת הביטחון" הקדימה את העונה החמישית של "משחק מכור", שהייתה צפויה לעלות בנובמבר באותה שנה. המתכונת החדשה זכתה לשלל ביקורות, חלקן חיוביות וחלקן שליליות, אך שמרה על נתוני רייטינג גבוהים מהצפוי, כאשר הובילה את טבלת המדרוג.
מידע כללי > "עד הבחירות זה יעבור" ו"גב האומה"

בשנת 2009, לקראת הבחירות לכנסת השמונה עשרה, עלתה בערוץ 10 תוכנית פאנל בהנחיית ליאור שליין שנקראה "עד הבחירות זה יעבור". התוכנית הייתה בעלת מתכונת דומה ל"משחק מכור" והשתתפו בה גורי אלפי ואורנה בנאי לצד פאנליסטים מתחלפים.
בשנת 2010 עלתה בערוץ 2 (רשת) התוכנית "מצב האומה" שהיוותה מעין המשך של שתי התוכניות הללו. שליין המשיך כמנחה, אלפי ובנאי המשיכו כפנאליסטים ואבי כהן המשיך כעורך ראשי. בעונה הרביעית הצטרפה גלילי לפאנל הקבוע, לאחר שהתארחה במספר תוכניות בעונות הקודמות. בפברואר 2015 עברה התוכנית לערוץ 10, שם היא שודרה תחת השם "גב האומה". ב-2019, עם המיזוג של רשת וערוץ עשר, עברה התוכנית לערוץ 13 וירדה מהאוויר ב2020.
משתתפי התוכנית > משתתפים קבועים

עינב גלילי - מנחה
ליאור שליין - פאנליסט
גורי אלפי - פאנליסט
גיל ריבה - פאנליסט
רשף לוי - השתתף בתוכנית במשך עונתה הראשונה, וכאורח בעונתה השנייה.
משתתפי התוכנית > משתתפי "רצועת הביטחון"

עינב גלילי - מנחה
ליאור שליין - מנחה
ספי ריבלין
אדיר מילר
גורי אלפי
דבל'ה גליקמן
שלמה בר-אבא
תומר שרון
שי אביבי
משתתפי התוכנית > אורחים לאורך העונות

| 0 | 1 | 2 | 3 | 4 | 5 |
| --- | --- | --- | --- | --- | --- |
|  רועי לוי  אור ישראלי  תומר שרון  שי אביבי  אריק זילברמן |  טל ברמן  גיא מרוז  יאיר ניצני  אבי קושניר  מרב מיכאלי |  קובי אריאלי  מוטי קירשנבאום  עידן אלתרמן  גיא פינס  מודי בר-און |  דניאלה דורון  ארז טל  אביב גפן  רמי הויברגר  אדיר מילר |  לינוי בר-גפן  ארז שלם  מיכאל הנגבי  יהונתן גפן  גידי גוב |  עלמה זק  יונתן ברק  מאור כהן |
משתתפי התוכנית > אורחים בפינה "ישר בפנים"

| 0 | 1 | 2 | 3 |
| --- | --- | --- | --- |
|  עמנואל רוזן  לינוי בר-גפן  ג'ודי שלום ניר מוזס  אריאל זילבר  יוסי שריד |  גיא מרוז  יוסי ביילין  מוקי  רני רהב  צופית גרנט |  יוסף פריצקי  עוזי לנדאו  אחמד טיבי  אלי ישי  גדעון לוי |  דני נווה  שאול יהלום  רון לוינטל |
משתתפי התוכנית > אורחים מיוחדים

אסי דיין (יום העצמאות)
שמעון פרס (יום העצמאות)
שוש עטרי (יום העצמאות)
אדיר מילר (רצועת הביטחון)
ספי ריבלין (רצועת הביטחון)
שלמה בראבא (רצועת הביטחון)
דבל'ה גליקמן (רצועת הביטחון)
יאיר לפיד
טל ברמן
דני קושמרו
אהרל'ה ברנע
הערות שוליים

↑  סמדר שילוני, התסריט של "משחק מכור" דלף לרשת, באתר ynet, 26 במרץ 2006
ליאור שליין ב"משחק מכור"
גורי אלפי ב"משחק מכור"
ספיידרמן וחבריו המופלאים

ערך זה עוסק בסדרת טלוויזיה משנת 1981. אם התכוונתם לסדרת טלוויזיה משנת 2021 בעלת שם זהה, ראו .
| --- | --- |

כותרות הפתיחה
 סוגה:  הנפשה/קומיקס/גיבורי-על
 יוצרים:  סטן לי (דמויות, יצירה לטלוויזיה), סטיב דיטקו (דמויות)
 בימוי:  דון ג'ורוויץ'
 ארץ מקור:  ארצות הברית
 שפות:  אנגלית 
 מקום התרחשות:  ניו יורק 
 מספר עונות:  3
 מספר פרקים:  24
 הפקה
 מפיק:  דייוויד האדסון דהפאטי, לי גאנטר, דניס מרקס
 חברת הפקה:  Marvel Productions 
 הפצה:  Disney–ABC Domestic Television, דיסני+ 
 מוזיקה:  Johnny Douglas 
 אורך פרק:  25 דק'
 שידור
 רשת שידור:  NBC (ארצות הברית)
 רשת שידור בישראל:  ערוץ המזרח התיכון (תקופת השידור המקורי) ערוץ הילדים (דיבוב לעברית)
 תקופת שידור מקורית:  12 בספטמבר 1981 – 10 בספטמבר 1983
 קישורים חיצוניים
 דף התוכנית ב-IMDb
 
ספיידרמן וחבריו המופלאים (באנגלית: Spider-Man and His Amazing Friends) היא סדרת טלוויזיה מונפשת שהופקה על ידי Marvel Productions, שבה כיכבו ספיידרמן, אייסמן וכוכב אש כשלישייה בשם "סופר-חברים", הנלחמים יחדיו נגד נבלי-על שונים.
בישראל שודרה הסדרה בערוץ המזרח התיכון בצמוד לתקופת השידור המקורי, ומאוחר יותר, בשנת 1992 בדיבוב עברי בערוץ הילדים.
זמני שידור

במקור שודרה התוכנית ב-NBC כסרטון מצויר של שבת בבוקר. ההרצה הראשונה של הסדרה הייתה בין השנים 1981 ל-1983 למשך שלוש עונות. לאחר מכן שודרה בשידור חוזר שנתיים ברצף מ-1984 ל-1986 במקביל לסדרת הנפשה נוספת של ספיידרמן.
עלילה

פיטר פארקר (ספיידרמן), בובי דרייק (אייסמן), ואנג'ליקה ג'ונס (כוכב אש) הם סטודנטים שלומדים באוניברסיטת אמפייר סטייטס.
לאחר שיחדיו הביסו את חיפושית והצליחו להחזיר לטוני סטארק (איירון מן) את הפאוור בוסטר שנגנב ממנו, השלישייה מחליטה להתאחד כקבוצה בשם סופר-חברים.
הם חיים ביחד בביתה של דודה מיי, יחד עם כלבת המחמד "לביאה" (באנגלית: Ms. Lion) מסוג להאסה אפסו (שאומצה על ידי כוכב האש), כגיבורים הם נלחמים ברשעים שונים.
בחלק מהסיפורים משתתפות דמויות אחרות מיקום מארוול, כולל קפטן אמריקה, איירון מן, סאנפייר ואקס-מן של אמצע שנות ה-70.
דמויות מקוריות > כוכב אש

אחת הדמויות הראשיות של הסדרה, כוכב אש נוצרה במיוחד עבור הסדרה כאשר הלפיד האנושי לא היה זמין (בשל בעיות משפטיות). התוכנית המקורית הייתה שלספיידרמן יהיו חברים מבוססי קרח ואש, לכן אנג'ליקה ג'ונס (כוכב אש) נוצרה. שמות טרום הייצור שלה כללו את "היטווייב", "סטארבלייז" ו"פיירפליי".
למעשה, התאוריה של הפרק הראשון ("ניצחונו של הגובלין הירוק") הייתה, כי המשתתפים המקוריים של מסיבת ליל כל הקדושים היו אמורים להיות פיטר פארקר, מרי ג'יין ווטסון, פלאש תומפסון וגוון סטייסי. בשל אילוצי זמן, האנימציות היו עדיין בשימוש אבל הקולות הוקלטו מחדש. זוהי כביכול הסיבה שמרי ג'יין ודמותה של כוכב האש מאוד דומות.
כוכב אש עושה את הופעת הבכורה שלה ביקום מארוול בחוברת Uncanny X-Men #193 ממאי 1985. היא מופיעה כחברה בהליונס, קבוצה של מוטאנטים בני עשרה אשר שימשו יריבים של המוטנטים החדשים (קבוצה דומה בהדרכתו של צ'ארלס אקסבייר).
מרקוח

מרקוח, הידוע גם בשם תבלין, מלאנז' או סם (באנגלית: Melange או Spice) הוא סם פסיכדלי בדיוני המופיע ביקום של חולית ומספק למשתמשים בו תוחלת חיים ארוכה, עוצמת נעורים, מודעות גבוהה ולעיתים אף כוח לחיזוי העתיד. הרעיון הומצא על ידי הסופר פרנק הרברט עבור עבודותיו בסדרת הספרים חולית.
ביקום הספרותי נמצא המרקוח על פני כוכב הלכת המדברי אראקיס, עולם צחיח ועתיר חול השורץ תולעי ענק אימתניות הנקראות עקלתונים. הודות לכוחות התודעה והחיזוי החזקים הטמונים בו, הפך המרקוח למשאב היקר ביותר ביקום, וזאת בשל הפוטנציאל הגלום בו להארכת החיים ולהפיכת מסעות בין כוכביים למדויקים ובטוחים.
תיאור

מרקוח הוא סם המאריך את חיי המשתמשים בו ומעניק להם מרץ גופני ומודעות גבוהה, ובמקרים מסוימים עשוי גם לעורר כוח לראיית העתיד. תכונות החיזוי שלו מאפשרות לקיים מסעות חלל בין כוכביים באופן מדויק ובטוח, לדוגמה על ידי גילדת הנווטים, המשתמשת בו על מנת "לקפל את החלל" ולמצוא נתיבים דרך מרחבי הזמן והחלל, ולנווט את ספינותיהן הענקיות ליעדיהן. כמות המרקוח האדירה הנדרשת להשגת הכוחות הללו מחייבת את נווטי הגילדה לשהות בתוך מכלי ענק מלאים בענני גז מרקוח. חשיפה קיצונית זו לאורך זמן רב מובילה לשינוי מבנה גופם.
בכמויות גדולות גורם המרקוח להשפעות פסיכואקטיביות שונות ועשוי להיות ממכר מאוד. הוא משמש כאנתאוגן בידי מסדר בנות גשרית ובידי הדררים, נוודי המדבר של אראקיס הצורכים אותו להשגת טראנס היוצר תפיסות על-חושיות כגון ראייה מרחוק, פריקוגניציה ועוררות הזיכרון הגנטי. הדררים משתמשים במרקוח גם לצרכים פשוטים ויומיומיים יותר, למשל עבור ייצור נייר, חומרים פלסטיים, חומרי נפץ, בדים, וכמו כן, מערבבים אותו עם מזונם.
עד לתחילת האירועים המתרחשים בספר הראשון בסדרה, חולית, כבר הגיע המרקוח לכל מקום ביקום הנודע ונחשב לסימן של עושר ואמידות. הדוכס לטו אטרייאידס ציין כי בין כל המשאבים או הסחורות המוכרים לאדם, "כולם מתפוררים אל מול המרקוח. חופן ממנו יקנה לך בית בטופייל". ג'ון מישו ממגזין הניו יורקר כתב בנוגע לכך, "נסו לדמיין חומר המשלב את ערכו של הקוקאין יחד עם ערכו של הדלק, ותקבלו רעיון המתקרב לכוחו של המרקוח".
בשל נדירותו וערכו הרב של הסם, ובייחוד בשל שימושו להאצת מסעות בין-כוכביים, התבסס כוחה של קיסרות הפאדישאח על השליטה בכוכב הלכת אראקיס. מהלך זה הציב את הקיסר בעמדה גבוהה מעל שאר בתי האצולה וכן ביתרון על פני גילדת הנווטים, אשר החזיקה במונופול על מסע בחלל.
הרברט תיאר את המרקוח מפיה של עאליה אטרייאידס כמטבע סודי, בלעדיו לא יוכלו ספינות החלל של גילדת הנווטים לנוע. לדבריו, הסם הנצרך מכניס את הנווטים לטראנס ניווטי, באמצעותו הם יכולים לראות את הדרך בה ינועו בטרם נעו בה. כמו כן, מחסור במרקוח יגרום למוות בטרם עת עבור רבים מאנשי האצולה, אשר השימוש בו חיזק את מערכות גופם והוביל להארכת חייהם בשנים רבות. אפילו בני המעמד הבינוני, לדבריו, נהגו למהול את מזונם עם כמויות קטנות של הסם, לפחות פעם אחת ביום.
תיאור מראהו הפיזי של המרקוח נותר מעומעם לכל אורך הסדרה, אולם צבעו נרמז במשיח חולית כאשר נווט החלל אדריק "שחה במכל מלא בגז כתום.. פתחי האוורור של מכלו פלטו ענן חיוור וכתום עשיר בריח הגריאטרי של המרקוח, מלאנז'"; מאוחר יותר בכופרי חולית, מספר עורקי מרקוח תוארו כגושים אדמדמים-חומים כהים. בתיאורו בקיסר האל של חולית הצביע מוניאו על תכונת הפלואורסצנציה של המרקוח לאחר שנצפה פולט אור כחול בוהק.
ניחוח הסם תואר באופן חוזר ונשנה בידי הרברט כריח הקינמון. הגבירה ג'סיקה העידה כי בפעם הראשונה שצרכה את המרקוח היה טעמו כשל הקינמון, אולם דוקטור יואה הסביר לה שטעמו לעולם איננו זהה, וכי הוא שקול לחיים בכך שהוא מציע פנים אחרות בכל פעם בה הוא נצרך. לטענתו, דומה הדבר לתגובת טעם נרכש, בלומדו שדבר מסוים הוא טוב וחיוני עבורו, מפרש אותו גוף האדם כטעם מענג.
תיאור > השפעות פיזיולוגיות ופסיכולוגיות

שימוש מוגזם בסם מעניק לעיניים גוון כחול כהה, באיברי הלובן, הקשתית והקרנית, ונקרא לעיתים "כחול מכחול" או "עיני עיבאד", סימן הנחשב בעיני הדררים כדבר שיש להתגאות בו וכסמל לקרבה שבטית. בספר הראשון, צבע עיניו המקורי של פול אטרייאידס הוא ירוק, אולם לאחר מספר שנים בהן שהה באראקיס קיבלו עיניו את הגוון הכחול העמוק המצוי אצל הדררים. בכוכבי לכת אחרים, מכורים לסם משתמשים לעיתים בעדשות מגע בכדי להסתיר את הדבר.
המרקוח ממכר מאוד, ותסמיני הגמילה ממנו מובילים כמעט תמיד למוות. הוא תואר כרעל עדין, ערמומי ובלתי הפיך, אשר מעולם לא הרג אף אדם שלא הפסיק לצרוך אותו. כאשר הוא נשאף כאירוסול בכמויות גדולות, הדרך היחידה בה נווטי גילדת החלל צורכים אותו עבור מטרותיהם העסקיות, גורם המרקוח לשינויים פיזיולוגיים בגוף.
המונח "טראנס מרקוח" נועד לתאר מצב בו נלקחה מנת יתר של הסם. מספר דמויות בספרים התנסו בחוויה הזו במטרה להאיץ את יכולת חיזוי העתיד שלהם, אולם רק הדוכס לטו השני הצליח לשרוד את המבחן ולהישאר בשליטה, כך שהמרקוח פתח את עיניו ואיפשר לו לצפות בחיזיון "שביל הזהב" אשר עתיד היה להציל את גורל האנושות.
מקור

המקום היחיד בו נמצא המרקוח הוא דיונות החול של כוכב אראקיס. הרברט כתב כי הסם נוצר במהלך תהליך תסיסה פטרייתית של הפרשות זחלי העקלתונים עם ערבובן במים. לאחר שהמסה הנוצרת במעמקי האדמה צפה אל פני השטח בשל הצטברות גזים והתפוצצויות לחץ, מתחמם החומר תחת השמש המדברית היוקדת ומתגבש לכדי המרקוח המוכר. כאשר מסיימים העקלתונים את גלגול חייהם ומתים, גופם מפריש את הזחלים הצעירים והמעגל מתחיל מחדש.
הרברט כתב כי המסה הנוצרת בבטן האדמה הופכת למרקוח רק לאחר שהיא נחשפת לאור השמש ולאוויר על פני האדמה. מאוחר יותר כתב כי בטרם השלמת התהליך צבעה של המסה הראשונית הוא בגוון סגול.
איסוף המרקוח הוא תהליך מסוכן וקשה מאחר שהוא כרוך בסינון החול על פני השטח המדברי, בו כל פעילות או רעש זעיר עשויים למשוך עקלתונים, אשר במקרים מסוימים יכולים להגיע עד לאורך של מאות מטרים. בשל כך מתבצע תהליך הכרייה באמצעות מכונות ענק הקוצרות את הסם עד להגעתן הבלתי נמנעת של התולעים. עם קרבת הסכנה, מורמות המכונות בידי רחפות ונלקחות למקום מבטחים. הדררים, אשר למדו לחיות לצד העקלתונים, אוספים את המרקוח באופן ידני עבור שימושיהם הפרטיים וכן מבריחים כמויות קטנות ממנו מחוץ לכוכב הלכת.
במהלך אלף וחמש מאות השנים בין מאורעות הספרים הקיסר האל של חולית וכופרי חולית, לומדים בני הטליילאס כיצד לייצר מרקוח מלאכותי בתוך מכלי האקסלטול שלהם, אשר שימשו עד אז רק עבור שיבוטים. אף על פי שטכנולוגיה זו שברה במידת מה את המונופול של בעלי השליטה באראקיס על ייצוא המרקוח, הרי שלא דחקה כליל את הסם הטבעי מהשוק.
אזכורים בספרי המשנה > פרויקט אמאל

בספרי הפרלוד של חולית אשר נכתבו בידי בנו של פרנק הרברט, בריאן, ובעזרתו של קווין ג'יי. אנדרסון, מהווה פרויקט אמאל ניסיון מוקדם לייצר מרקוח סינתטי בידי בני הטליילאס על מנת לעצור את התלות באראקיס. לאחר הצגת הרעיון בפני קיסר הפאדישאח אלרוד קורינו התשיעי, מעניק להם השליט את הרשות לכבוש את כוכב הלכת איקס בסיועו של צבא הסרדאוקאר שלו, ולהפכו למעבדת ניסויים עבור הפרויקט. לאחר ההתנקשות בקיסר בידי אנשיו של הנסיך שאדאם, אשר הוכתר במהרה לקיסר הפאדישאח שאדאם הרביעי, עבר הפרויקט לידיו.
אף על פי שתוצרם המלאכותי של בני הטליילאס מזכיר את הסם המקורי, הוא אינו תמיד עובד כהלכה. זחלי עקלתונים התפוצצו כאשר נחשפו אליו, וניסיון השימוש בו על אנשי גילדת נווטי החלל הסתיימה בקטסטרופה לאחר שאחת מספינותיהם התרסקה יחד עם כל נוסעיה, ונווט של ספינה נוספת מת כתוצאה מצריכתו.
אזכורים בספרי המשנה > מרקוח משופר

במהלך מאורעות הספר עקלתוני חולית, נופלת גילדת נווטי החלל למעשה רמאות ומחליפה את אנשיה במכשירי ניווט מכוכב הלכת איקס. לאחר שאספקת המרקוח שלהם נגזלת, ומתוך ציפייה למוות ודאי, מחליטה קבוצת נווטים ליצור עקלתונים חדשים המסוגלים להפיק את הסם לו הם זקוקים. הם מצליחים לשכפל את הדנ"א של זחלי העקלתון לכדי תולעים חדשות החיות במים, אשר משוחררות לאוקיינוסים של כוכב הלכת בזל. עם הסתגלותם לסביבה החדשה, משגשגים עקלתוני הים ומתחילים להפיק כמויות גבוהות של סם מרוכז ביותר המכונה מרקוח משופר. החומר החדש הוא כה עוצמתי שאפילו כמות קטנה ממנו עשויה לגרום לקפיצת הדרך.
תרבות

בספר "התפטיר הרץ: כיצד פטריות יכולות להציל את העולם" מאת המיקולוג האמריקאי פול סטמטס, טוען המחבר כי המצאתו של המרקוח קשורה באופן הדוק לניסיונותיו האישיים של הרברט בשימוש בפטריות פסילוסיבין.